61.		Zmluva o bežnom účte
			(§ 708 a nasl. OZ)
Zmluvné strany
1.	Komunálna banka, a.s.
Veľká okružná č. 79, 010 01 Žilina, IČO, DIČ, IČ DPH
zastúpená Ing. Jánom Neveselým, vedúcim pobočky Žilina 1
zapísaná v obchodnom registri Okresného súdu v Žiline odd., vo vl. č. .................................
(ďalej len „banka“)
2.	Peter Biely
bytom Wolkerova ul. č. 11, 010 01 Žilina, 
IČO, DIČ, IČ DPH
osvedčenie o živnostenskom podnikaní reg. č. ...............................
(ďalej len „klient“)
uzatvárajú 
zmluvu o zriadení a vedení bežného devízového účtu
takto:
Čl. I
1.	Banka zriadi a povedie klientovi bežný devízový účet v cudzej mene – USD.
2.	Účet bude vedený vo VÚB, a.s. pod č. .............................................
Čl. II
1.	Banka je povinná prijímať na účet vklady a platby, uskutočnené v prospech klienta v mene, na ktorú sa účet zriaďuje.
2.	Klient sa zaväzuje zložiť písomným prevodným príkazom v prospech banky pri podpise tejto zmluvy minimálnu čiastku 500 USD, ktorá je podmienkou založenia účtu.
3.	Banka je povinná z prostriedkov na účte podľa písomnej dispozície klienta vyplatiť mu požadovanú čiastku alebo v jeho mene uskutočňovať platby ním určeným osobám.
4.	Za uskutočnenie platieb je banka oprávnená požadovať úhradu nákladov s tým spojených vo výške podľa Čl. I ods. 7 obchodných podmienok Komunálnej banky, a.s. Tieto podmienky sú nedeliteľnou súčasťou tejto zmluvy. Na započítanie nákladov je banka oprávnená použiť prostriedky, ktoré sú na účte.
5.	Banka sa zaväzuje posielať na adresu klienta uvedenú v záhlaví tejto zmluvy štvrťročne písomné výpisy s údajmi o prijatých a uskutočnených platbách a stave devízových prostriedkov na účte.
Čl. III
1.	Zo zostatku prostriedkov na účte platí banka klientovi úroky v mene, na ktorú bol účet zriadený.
2.	Úrokovou sadzbou v dobe uzatvorenia tejto zmluvy sú 3 % ročne.
3.	Úroky sú splatné ku koncu každého kalendárneho štvrťroka a pripisujú sa v prospech bežného účtu podľa tejto zmluvy.
Čl. IV
1.	Majiteľ účtu môže kedykoľvek s okamžitou účinnosťou písomne vypovedať.
2.	Banka môže zmluvu písomne vypovedať s účinnosťou ku koncu kalendárneho mesiaca nasledujúceho po mesiaci, v ktorom bola výpoveď doručená klientovi.
3.	Pri ukončení platnosti zmluvy vyplatí banka zostatok bežného účtu klientovi alebo ho prevedie podľa jeho príkazu na iný účet v banke, alebo po odpočítaní nákladov s tým spojených na účet v inej banke.
Čl. V
1.	Klient prehlasuje, že obdržal podmienky pre zriaďovanie a vedenie bežných devízových účtov Komunálnej banky, a.s. a obchodné podmienky Komunálnej banky, a.s. a že s nimi súhlasí.
2.	Zmluva nadobúda platnosť dňom súčasného podpisu oboma zmluvnými stranami a účinnosť dňom založenia účtu.
Žilina 10. 4. 2023
	podpisy zmluvných strán
Prílohy:
–	Obchodné podmienky Komunálnej banky, a.s.
Poznámka
Zmluva o bežnom účte je absolútnym obchodom podľa OZ, aj keď subjektom, zriaďujúcim účet pre druhú zmluvnú stranu, musí byť vždy banka. Banky zriaďujú bežný účet tak pre fyzické a právnické osoby, ktoré sú podnikateľmi, ako aj pre ostatné osoby, pričom sa vo všetkých prípadoch vzájomné vzťahy riadia OZ.
Podstatnými náležitosťami zmluvy sú:
a)	záväzok banky zriadiť účet pre jeho majiteľa; v danej súvislosti je vhodné pripomenúť, že zriaďovanie a vedenie bežných účtov pre ich majiteľov, v bankovej praxi výstižnejšie označovaných ako „klientov“, sa riadi nielen príslušnými ustanoveniami OZ, ale banky vydávajú svoje špecifické vnútorné obchodné podmienky pre zriaďovanie a vedenie toho ktorého účtu. Preto je nevyhnutné, aby pri uzatváraní písomnej zmluvy o bežnom účte bol nedeliteľnou súčasťou zmluvnej dohody aj súhlas majiteľa účtu s týmito podmienkami, s ktorými sa vo vlastnom záujme včas zoznámil. 
Tieto obchodné podmienky je potrebné považovať za veľmi významné, okrem iného aj preto, že v praxi môže dôjsť k uzavretiu zmluvy o bežnom účte prijatím týchto obchodných podmienok klientom;
b)	určenie doby, od ktorej sa účet zriaďuje; táto doba sa zásadne neurčuje zvláštnym termínom. 
Preto sa v prevažnej väčšine zriaďuje účet klientovi ku dňu podpísania zmluvy, zriadenie účtu však môže byť viazané na vklad minimálnej čiastky finančných prostriedkov, stanovenej obchodnými podmienkami banky;
c)	určenie meny, v ktorej bude účet vedený; účet môže byť zriadený a vedený v slovenskej aj v zahraničnej mene za podmienok stanovených devízovým zákonom.
Je všeobecne známe, že zriaďovanie účtu v bankách slúži predovšetkým na bezhotovostný peňažný styk medzi majiteľom účtu a jeho zmluvnými partnermi. Súvisí to s tým, že banka je povinná prijímať na bežný účet v mene, na ktorú znie, peňažité vklady alebo platby uskutočnené pre majiteľa účtu a súčasne je povinná pri splnení podmienok, stanovených v zmluve, vyplatiť majiteľovi účtu na základe jeho písomného príkazu požadovanú čiastku alebo uskutočniť v jeho mene platby ním určeným osobám. Za uskutočnenie platieb je banka oprávnená požadovať úhradu nákladov s tým spojených a použiť na ich započítanie peňažné prostriedky na účte. V lehotách, ktoré sú stanovené v zmluve, inak bez zbytočného odkladu, je banka povinná oznámiť majiteľovi účtu údaje o prijatých a uskutočnených platbách. Preto nedeliteľnou súčasťou zmluvy o bežnom účte je tiež dohoda o termínoch výpisov z účtu s určením adresy, na ktorú budú bankou zasielané.
Peňažné prostriedky na bežnom účte sú úrokované. Výška úroku je stanovená v zmluve. Keby k dohode o úrokovej sadzbe nedošlo, je banka povinná platiť majiteľovi účtu úroky stanovené zákonom alebo na základe zákona, inak úroky obvyklé pre účty vedené za obchodných podmienok. Úroky sú splatné koncom každého kalendárneho štvrťroka, ak zmluva nestanoví niečo iné. Splatné úroky sa pripisujú v prospech bežného účtu.
Podmienkou platnosti zmluvy o bežnom účte je jej písomná forma.